stanford-oval/wikipedia huggingface dataset:
ขุนหลวงพระยาไกรสี (เปล่ง เวภาระ)

สำหรับความหมายอื่น ดูที่ ขุนหลวงพระยาไกรสี
| ขุนหลวงพระยาไกรสี   (เปล่ง เวภาระ) |
| --- | --- |

เกิด: 27 ตุลาคม พ.ศ. 2405
เสียชีวิต: 29 เมษายน พ.ศ. 2444 (38 ปี)
คู่สมรส: คุณหญิงทองคำ
บุตร: 4 คน
ลายมือชื่อ

ขุนหลวงพระยาไกรสี สุภาวภักดี ศรีมนธาตุราช อำมาตยคณาการ (เปล่ง เวภาระ) (27 ตุลาคม พ.ศ. 2405 – 29 เมษายน พ.ศ. 2444) เป็นนักกฎหมายชาวไทยคนแรกที่สำเร็จการศึกษาเป็นเนติบัณฑิตจากประเทศอังกฤษ[ต้องการอ้างอิง] อดีตอธิบดีกรมอัยการคนแรกของประเทศสยาม[ต้องการอ้างอิง] อดีตผู้ดำรงตำแหน่งลูกขุน ณ ศาลหลวง[ต้องการอ้างอิง] และอดีตอธิบดีผู้พิพากษาศาลพระราชอาญา[ต้องการอ้างอิง]
คำว่าขุนหลวงในที่นี้มีที่มาจากตำแหน่งลูกขุน ณ ศาลหลวง ซึ่งมีหน้าที่ด้านการรักษาตัวบทกฎหมายมาตั้งแต่สมัยกรุงศรีอยุธยา เดิมข้าราชการผู้ดำรงตำแหน่งนี้มีบรรดาศักดิ์ชั้นพระ ปรากฏนามในทำเนียบศักดินาว่า "ขุนหลวงพระไกรสี" ในสมัยรัชกาลที่ 5 ได้เลื่อนบรรดาศักดิ์ของข้าราชการตำแหน่งดังกล่าวจากชั้นพระเป็นพระยา จึงเรียกชื่อขุนนางตำแหน่งนี้ใหม่ว่า "ขุนหลวงพระยาไกรสี"[ต้องการอ้างอิง] ขุนหลวงพระยาไกรสี (เปล่ง เวภาระ) เป็น 1 ใน 2 คนที่ปรากฏหลักฐานว่าได้ดำรงตำแหน่งลูกขุน ณ ศาลหลวง ในบรรดาศักดิ์ชั้นพระยา[ต้องการอ้างอิง]
ประวัติ

ขุนหลวงพระยาไกรสี สุภาวภักดี ศรีมนธาตุราช อำมาตยคณาการ มีนามเดิมว่า เปล่ง เวภาระ เกิดเมื่อวันจันทร์ขึ้น 5 ค่ำ เดือน 12 ปีจอ จุลศักราช 1224 ตรงกับวันที่ 27 ตุลาคม พ.ศ. 2405 ที่บ้านของหม่อมเจ้าหญิงประดับ ตำบลบางลำพู ริมวัดบวรนิเวศวิหาร บิดาเป็นมหาดเล็กหลวงชื่อนายหริ่ง ซึ่งเป็นบุตรคนที่ 9 ของเจ้าพระยาพลเทพ (ฉิม) มารดาชื่อ แก้ว
เริ่มเรียนหนังสือไทยเมื่ออายุได้ 9 ขวบ กับสำนักพระครูปริตโกศล (แปร่ม) วัดบวรนิเวศวิหาร เรียนได้ปีเศษ ก็มาเรียนกับป้าชื่อแสง ซึ่งเป็นบุตรีของเจ้าพระยาพลเทพ (ฉิม) เรียนทั้งหนังสือไทย หนังสือขอมและภาษาบาลี จนอายุได้ 13 ปี ก็ไปเป็นศิษย์เรียนหนังสือไทย หนังสือขอม ภาษาบาลีและวิชาเลข อยู่กั่บพระอริยมุนี (เอม) แต่เมื่อยังเป็นพระครูพุทธมนต์ปรีชา ที่วัดบวรนิเวศวิหาร
จนอายุได้ 15 ปี พระเจ้าบรมวงศ์เธอ พระองค์เจ้าคัคณางคยุคล กรมหลวงพิชิตปรีชากร ได้ทรงเอาไปบำรุงเลี้ยง และทรงสั่งสอนและฝึกหัดกฎหมายไทยและขนบธรรมเนียมราชการอยู่ 2 ปีเศษ จึงโปรดส่งให้ไปเล่าเรียนที่โรงเรียนพระราชวังนันทอุทยาน ซึ่งเป็นโรงเรียนชายล้วนสอนภาษาอังกฤษ มีหมอแมคฟาร์แลนด์ (S.G. Mcfarland) เป็นอาจารย์ใหญ่ และ แหม่มโคล (Miss Edna S.Cole) เป็นครูสอน
พออายุได้ 20 ปี พระบาทสมเด็จพระจุลจอมเกล้าเจ้าอยู่หัวทรงพระกรุณาโปรดเกล้าฯ ให้ส่งตัวไปเรียนกฎหมายที่กรุงลอนดอน ประเทศอังกฤษ เรียนกฎหมายโรมัน กฎหมายอังกฤษ กฎหมายระหว่างประเทศ ฯลฯ และฝึกหัดว่าความ จนจบเป็นเนติบัณฑิตในปี พ.ศ. 2431 นับเป็นคนไทยคนแรกที่ไปเรียนกฎหมายสำเร็จเป็นเนติบัณฑิตอังกฤษ จากสำนักมิดเดิลเทมเปิล (Middle Temple) แห่งกรุงลอนดอน ได้รับพระราชทานเงินรางวัลเรียนดีชั้นที่ 1 จากพระบาทสมเด็จพระจุลจอมเกล้าเจ้าอยู่หัว เป็นเงิน 50 ปอนด์ และได้รับพระราชทานเหรียญดุษฎีมาลา เข็มศิลปวิทยา หลังจากนั้นจึงได้เริ่มรับราชการที่กรมท่า (กระทรวงการต่างประเทศในปัจจุบัน) เป็นแห่งแรก และมีความเจริญก้าวหน้าในทางราชการมาตามลำดับ
ขุนหลวงพระยาไกรสี (เปล่ง เวภาระ) มีบุตรกับคุณหญิงทองคำ 4 คน คือ คุณชื่นจิต คุณสฤษดิ์ลาภ คุณผ่องศรี (สมรสกับ พระสุทธิสารวินิจฉัย (มะลิ บุนนาค)) และคุณสฤษดิ์พร
ขุนหลวงพระยาไกรสี (เปล่ง เวภาระ) ป่วยเป็นโรคมานกษัย ถึงแก่อนิจกรรมเมื่อวันที่ 29 เมษายน พ.ศ. 2444 อายุได้ 38 ปี 6 เดือน แต่ศพของท่านได้ถูกเก็บไว้ที่วัดกัลยาณมิตร ฝั่งธนบุรี โดยไม่มีผู้ใดทราบ จนกระทั่งในปี พ.ศ. 2525 มีผู้ไปพบศพและแจ้งให้นายมารุต บุนนาค รัฐมนตรีว่าการกระทรวงยุติธรรมในขณะนั้น (ซึ่งมีศักดิ์เป็นหลานตาของท่าน) ทราบ จึงได้ดำเนินการขอพระราชทานเพลิงศพตามประเพณี โดยประกอบพิธีพระราชทานเพลิงศพ ณ เมรุวัดเทพศิรินทราวาส เมื่อวันที่ 20 มกราคม พ.ศ. 2526
การรับราชการ

พ.ศ. 2431 - เริ่มรับราชการที่กระทรวงต่างประเทศ มีหน้าที่ร่างหนังสือโต้ตอบกับราชทูตและกงสุลต่างๆ
พ.ศ. 2432 - รับพระราชทานบรรดาศักดิ์ เป็น หลวงรัตนาญัป์ติ ศักดินา 800 ไร่ เป็นตัวแทนรัฐบาลไปนั่งชำระความในศาลกงสุลต่างประเทศ
พ.ศ. 2435 - รับราชการในตำแหน่ง เจ้ากรมสารบบ
พ.ศ. 2436 - ได้รับแต่งตั้งเป็นอธิบดีกรมอัยการคนแรก
พ.ศ. 2437 - ได้รับพระราชทานบรรดาศักดิ์ "ขุนหลวงพระไกรสี" ตำแหน่งลูกขุน ณ ศาลหลวง
พ.ศ. 2439 - ได้รับโปรดเกล้าฯ เป็นอธิบดีผู้พิพากษาศาลพระราชอาญา
พ.ศ. 2441 - ได้รับโปรดเกล้าฯ เลื่อนบรรดาศักดิ์เป็น "ขุนหลวงพระยาไกรสี สุภาวภักดีศรีมนธาตุราช อำมาตยคณาการ" ดำรงตำแหน่งอธิบดีผู้พิพากษาศาลพระราชอาญา จนกระทั่งถึงแก่อนิจกรรมในปี พ.ศ. 2444
ผลงานโดยสังเขป

รวบรวมและจัดพิมพ์ พระราชบัญญัติ พระราชกำหนดกฎหมายที่ตราขึ้นในสมัยรัชกาลที่ 5 รวม 492 ฉบับ
จัดทำสารบบความขึ้นเป็นครั้งแรก แบบคำฟ้อง คำให้การ ที้ใช้ในงานราชการ
เป็นอาจารย์สอนกฎหมายที่โรงเรียนกฎหมายกระทรวงยุติธรรม
เป็นกรรมการสอบเนติบัณฑิต
ทำการช่วยเหลือวิ่งเต้นขอพระราชทานอภัยโทษให้ได้สำเร็จ หลังจากเทียนวรรณถูกจำคุกเป็นเวลาถึง ๑๗ ปี
เครื่องราชอิสริยาภรณ์

พ.ศ. 2435 –  เครื่องราชอิสริยาภรณ์อันมีเกียรติยศยิ่งมงกุฎไทย ชั้นที่ 3 ตริตาภรณ์มงกุฎไทย (ต.ม.)
พ.ศ. 2433 –  เครื่องราชอิสริยาภรณ์อันเป็นที่เชิดชูยิ่งช้างเผือก ชั้นที่ 5 เบญจมาภรณ์ช้างเผือก (บ.ช.)
พ.ศ. 2430 –  เหรียญดุษฎีมาลา เข็มศิลปวิทยา (ร.ด.ม.(ศ))
พ.ศ. 2436 –  เหรียญรัชฎาภิเศกมาลา (ร.ศ.)
ดูเพิ่ม

ประวัติขุนหลวงพระยาไกรสี (เปล่ง เวภาระ) จากพิพิธภัณฑ์ศาลไทยและหอจดหมายเหตุ เก็บถาวร 2012-05-24 ที่ เวย์แบ็กแมชชีน
หนังสืออนุสรณ์ในงานพระราชทานเพลิงศพ ขุนหลวงพระยาไกรสี (เปล่ง เวภาระ) ม.ม., ท.ช., ร.ด.ม. ณ เมรุวัดเทพศิรินทราวาส วันที่ 20 มกราคม พ.ศ. 2526, พิมพ์ที่โรงพิมพ์รุ่งเรืองธรรม เลขที่ 47 ถนนเฟื่องนคร หลังกระทรวงมหาดไทย กรุงเทพฯ, โทร 2221746
วินัย สะมะอุน

วินัย สะมะอุน (2483-30 ธันวาคม พ.ศ. 2565) มีชื่อมุสลิมว่า มัรฺวาน (مروان)  อิหม่ามมัสยิดกมาลุลอิสลาม นักวิชาการศาสนาอิสลามที่มีชื่อเสียงในประเทศไทย อดีตสมาชิกสภานิติบัญญัติแห่งชาติ อดีตสมาชิวุฒิสภา อดีตรองประธานคณะกรรมการกลางอิสลามแห่งประเทศไทย อดีตผู้ได้รับการเสนอชื่อให้เป็นจุฬาราชมนตรีหลังจากนายประเสริฐ มะหะหมัดถึงแก่อนิจกรรม และได้รับการเสนอชื่ออีกครั้งเมื่อนายสวาสดิ์ สุมาลยศักดิ์ถึงแก่อนิจกรรม
เครื่องราชอิสริยาภรณ์

พ.ศ. 2550 –  เครื่องราชอิสริยาภรณ์อันมีเกียรติยศยิ่งมงกุฎไทย ชั้นสูงสุด มหาวชิรมงกุฎ (ม.ว.ม.)
พ.ศ. 2542 –  เครื่องราชอิสริยาภรณ์อันเป็นที่เชิดชูยิ่งช้างเผือก ชั้นที่ 1 ประถมาภรณ์ช้างเผือก (ป.ช.)
จิตติ ติงศภัทิย์

| ศาสตราจารย์พิเศษจิตติ ติงศภัทิย์ป> จ., ม.ป.ช., ม.ว.ม., ภ.ป.ร.2 |
| --- | --- |


องคมนตรี
ดำรงตำแหน่ง 3 มีนาคม พ.ศ. 2527 – 3 มีนาคม พ.ศ. 2538
รองประธานรัฐสภาไทย และ ประธานวุฒิสภา
ดำรงตำแหน่ง 7 กุมภาพันธ์ พ.ศ. 2518 – 6 ตุลาคม พ.ศ. 2519
นายกรัฐมนตรี: สัญญา ธรรมศักดิ์ หม่อมราชวงศ์เสนีย์ ปราโมช หม่อมราชวงศ์คึกฤทธิ์ ปราโมช
ก่อนหน้า: พันเอก นายวรการบัญชา(บุญเกิด สุตันตานนท์)
ถัดไป: พลอากาศเอก หะริน หงสกุล
 
ข้อมูลส่วนบุคคล
เกิด: 16 มีนาคม พ.ศ. 2451 อำเภอสัมพันธวงศ์ จังหวัดพระนคร ประเทศสยาม
เสียชีวิต: 3 มีนาคม พ.ศ. 2538 (86 ปี)
คู่สมรส: คุณหญิงตลับ ติงศภัทิย์

ศาสตราจารย์พิเศษ จิตติ ติงศภัทิย์ (16 มีนาคม พ.ศ. 2451 – 3 มีนาคม พ.ศ. 2538) เป็นนักกฎหมายชาวไทย ดำรงตำแหน่งองคมนตรีตั้งแต่ปี 2527 ถึง 2538 และถึงแก่อสัญกรรมขณะดำรงตำแหน่ง
จิตติประสิทธิ์ประสาทวิชากฎหมายมาเป็นเวลานานจนได้รับยกย่องเป็นปรมาจารย์แห่งวงการกฎหมายไทย และได้รับการกล่าวขานว่า ตั้งมั่นอยู่ในความบริสุทธิ์ยุติธรรม
ประวัติ

จิตติเกิดที่อำเภอสัมพันธวงศ์ จังหวัดพระนคร บิดาชื่อ ทองจีน ติงศภัทิย์ มารดาชื่อละม้าย ติงศภัทิย์ มีน้องสาวชื่อ สำเนียง
บิดาของจิตติเสียชีวิตไปตั้งแต่จิตติอายุได้เพียง 4 ขวบ มารดาได้เริ่มสอนหนังสือให้ตั้งแต่ก่อนเข้าโรงเรียน จากนั้น ได้รับการศึกษาจากโรงเรียนครูเชย
การศึกษา

พ.ศ. 2467 สอบไล่ได้มัธยมบริบูรณ์ (มัธยม 8) จากโรงเรียนมัธยมวัดปทุมคงคา
พ.ศ. 2470 สำเร็จเนติบัณฑิตชั้นที่ 2 จากโรงเรียนกฎหมาย กระทรวงยุติธรรม
พ.ศ. 2485 สำเร็จนิติศาสตรมหาบัณฑิต มหาวิทยาลัยวิชาธรรมศาสตร์และการเมือง
พ.ศ. 2500 ท่านได้สำเร็จนิติศาสตรมหาบัณฑิต LL.M. (Magna Cum Laude) และกฎหมายเปรียบเทียบ MC.L. จากมหาวิทยาลัย Southern Methodist University, Dallas, Texas ประเทศสหรัฐอเมริกาโดยได้รับเกียรตินิยมและเกียรติประวัติ ว่าทำคะแนนเป็นอันดับหนึ่งของห้องและเป็นคะแนนที่สูงสุดนับแต่เปิดหลักสูตรนี้มา
ชีวิตครอบครัว

สมรสกับ คุณหญิงตลับ (โล่ห์สุวรรณ) ติงศภัทิย์ เภสัชศาสตร์บัณฑิตจากจุฬาลงกรณ์มหาวิทยาลัย บุตรีนายร้อยเอกหลวงมลายบรจักร (บุญมี โล่ห์สุวรรณ) และนางจรูญ มลายบรจักร (จรูญ โล่ห์สุวรรณ) เมื่อ
วันที่ 30 มกราคม พ.ศ. 2489 มีบุตร-ธิดา เป็น ชาย 1 หญิง 5 คือ
จินตลา วิเศษกุล สมรสกับ มยูร วิเศษกุล มีบุตร 2 คน คือ ฟ้าใส วิเศษกุล และไปรยา วิเศษกุล
จาริต ติงศภัทิย์ สมรสกับ หม่อมราชวงศ์กัลยา จิตรพงศ์ มีบุตร 1 คน คือ รมณียา ติงศภัทิย์
จิตริยา ปิ่นทอง สมรสกับ เจิมศักดิ์ ปิ่นทอง มีบุตร 1 คน คือ จารีย์ ปิ่นทอง
จาตุรี ติงศภัทิย์
จีรติ เมลกา สมรสกับ นายมาร์ค เมลกา
พิรุณา ติงศภัทิย์
การทำงาน

รับราชการเป็นพนักงานอัยการในกรมอัยการ กระทรวงมหาดไทย ตั้งแต่ พ.ศ. 2471 และได้โอนย้ายมารับราชการเป็นข้าราชการฝ่ายตุลาการศาลยุติธรรม ต่อมาใน พ.ศ. 2512 จึงลาออกจากราชการเพราะรับราชการนาน ในตำแหน่งผู้พิพากษาหัวหน้าคณะในศาลฎีกา และได้ดำรงตำแหน่งผู้อำนวยการสำนักงานกฎหมาย (ปัจจุบันคือฝ่ายกฎหมาย) ธนาคารแห่งประเทศไทย จนเกษียณอายุราชการที่ธนาคารแห่งประเทศไทย หลังจากนั้นได้ดำรงตำแหน่งสำคัญต่างๆ ดังนี้
2514–2517 คณบดีคณะนิติศาสตร์ มหาวิทยาลัยธรรมศาสตร์
2516 ได้รับแต่งตั้งเป็นสมาชิกสภานิติบัญญัติแห่งชาติ ในปี พ.ศ. 2516
2517 ประธานวุฒิสภา
2520 ประธานคณะกรรมาธิการร่างรัฐธรรมนูญ พ.ศ. 2521 (ชุดแรก)
2527 ได้รับพระมหากรุณาธิคุณโปรดเกล้าฯ ให้เป็นองคมนตรี ตั้งแต่วันที่ 3 มีนาคม พ.ศ. 2527 จนถึงแก่อสัญกรรมเมื่อวันที่ 3 มีนาคม พ.ศ. 2538
หน้าที่ราชการพิเศษ

ประธานคณะกรรมการร่างกฎหมาย กองที่ 6 สำนักงานคณะกรรมการกฤษฎีกา
ประธานคณะกรรมการเรื่องราวร้องทุกข์ กองที่ 2 สำนักงานคณะกรรมการกฤษฎีกา
กรรมการเนติบัณฑิตยสภา
กรรมการผู้ทรงคุณวุฒิในคณะกรรมการข้าราชการพลเรือนในมหาวิทยาลัย
กรรมการในคณะกรรมการข้าราชการพลเรือน
กรรมการส่งเสริมพาณิชย์นาวี กระทรวงคมนาคม
กรรมการพิเศษพิจารณาสนธิสัญญา กระทรวงการต่างประเทศ
กรรมการสภาวิจัยแห่งชาติ สาขานิติศาสตร์
ประธานคณะกรรมการบริหารสภาวิจัยแห่งชาติ
กรรมการประจำคณะ และกรรมการปริญญาโท คณะนิติศาสตร์ มหาวิทยาลัยธรรมศาสตร์
อาจารย์พิเศษที่คณะนิติศาสตร์ มหาวิทยาลัยธรรมศาสตร์ จุฬาลงกรณ์มหาวิทยาลัย มหาวิทยาลัยสุโขทัยธรรมาธิราช และวิชากฎหมายอาญาที่สำนักอบรมศึกษากฎหมายแห่งเนติบัณฑิตยสภา
ที่ปรึกษากฎหมาย บรรษัทเงินทุนอุตสาหกรรมแห่งประเทศไทย
กรรมการในคณะกรรมการนิติศาสตร์สากล (International Commission of Jurists) โดยเป็นคนไทยคนแรกที่ได้รับเกียรตินี้ฯ
นอกจากนี้ ท่านยังได้รับการประกาศให้เป็น “นักกฎหมายดีเด่น” โดยสมาคมนิติศาสตร์ มหาวิทยาลัยธรรมศาสตร์ 2526 และนักวิจัยดีเด่นแห่งชาติ ประจำปี 2533 กลุ่มสาขานิติศาสตร์
ผลงานทางวิชาการ

ตำรากฎหมายแพ่งและพาณิชย์ว่าด้วยตั๋วเงิน
ตำรากฎหมายแพ่งและพาณิชย์ว่าด้วยบัญชีเดินสะพัด และตั๋วเงิน
ตำรากฎหมายแพ่งและพาณิชย์ว่าด้วยบุคคล
ตำรากฎหมายแพ่งและพาณิชย์ว่าด้วยประกันภัย
คำอธิบายประมวลกฎหมายแพ่งและพาณิชย์ บรรพ 2 มาตรา 354-452
คำอธิบายประมวลกฎหมายแพ่งและพาณิชย์ บรรพ 2 มาตรา 395-405, มาตรา 406-419 เรื่องจัดการงานนอกสั่งและลาภมิควรได้
คำอธิบายประมวลกฎหมายแพ่งและพาณิชย์ บรรพ 2 มาตรา 241-452 ร่วมกับ ยล ธีรกุล
รวมหมายเหตุท้ายคำพิพากษาฎีกา กฎหมายลักษณะครอบครัวรวบรวมโดยไพโรจน์ กัมพูสิริ
หลักกฎหมายแพ่งลักษณะหนี้ แต่งโดย จี๊ด เศรษฐบุตร แก้ไขเพิ่มเติมโดยจิตติ ติงศภัทิย์ และดาราพร ถิระวัฒน์
ความรู้เบื้องต้นแห่งกฎหมายแพ่งและพาณิชย์ว่าด้วยยืม ฝากทรัพย์ แก้ไขเพิ่มเติมโดยจิตติ ติงศภัทิย์
คำอธิบายประมวลกฎหมายอาญา ภาค 1
คำอธิบายประมวลกฎหมายอาญา ภาค 2 ตอนที่ 1
คำอธิบายประมวลกฎหมายอาญา ภาค 2 ตอนที่ 2 และภาค 3
แนวคำบรรยายอาชญาวิทยาและทัณฑวิทยา ร่วมกับไชยเจริญ สันติศิริ
หลักวิชาชีพนักกฎหมาย
Credit and Security in Thailand : the Legal Problems of Development Finance, St.Lucia, New York. University of Queensland Press, 1974
ตำรากฎหมายดังกล่าวของศาสตราจารย์จิตติ ติงศภัทิย์ ยังคงใช้เป็นตำรามาตรฐานทางด้านกฎหมาย และได้รับการอ้างอิงเรื่อยมาในปัจจุบัน โดยเฉพาะตำรากฎหมายแพ่งและพาณิชย์และคำอธิบายประมวลกฎหมายอาญา ทั้งสามภาค
ทัศนคติในเชิงคุณธรรม

ศาสตราจารย์จิตติ ติงศภัทิย์ ได้เคยกล่าววลีอมตะไว้ว่า “ นักกฎหมายต้องมีความบริสุทธิ์ และมี ความยุติธรรมเป็นเป้าหมาย” ท่านเป็นผู้ริเริ่มการเรียนการสอนวิชาหลักวิชาชีพนักกฎหมาย ในมหาวิทยาลัยธรรมศาสตร์ และในเรื่องการใช้หลักรัฐศาสตร์หรือนิติศาสตร์ในการปกครองบ้านเมืองและตัดสินคดีนั้น โดยท่านได้เคยกล่าวไว้ว่า “ก่อนที่จะออกกฎหมายผู้ตรากฎหมายต้องดูข้อ เท็จจริงแวดล้อมของสังคมซึ่งก็ต้องใช้หลักรัฐศาสตร์ในการพิจารณาเพื่อให้ กฎหมายเป็นกลไกที่มีประสิทธิภาพสามารถแก้ปัญหาของสังคมได้ แต่เมื่อกฎหมายมีผลใช้บังคับแล้วการวินิจฉัยตัดสินคดีก็ต้องใช้กฎหมายคือ ใช้หลักนิติศาสตร์เป็น justice under law จะมาใช้หลักรัฐศาสตร์ในการตัดสินคดีไม่ได้”
เครื่องราชอิสริยาภรณ์

พ.ศ. 2535 –  เครื่องราชอิสริยาภรณ์จุลจอมเกล้า ชั้นที่ 1 ปฐมจุลจอมเกล้า (ป.จ.) (ฝ่ายหน้า)
พ.ศ. 2518 –  เครื่องราชอิสริยาภรณ์อันเป็นที่เชิดชูยิ่งช้างเผือก ชั้นสูงสุด มหาปรมาภรณ์ช้างเผือก (ม.ป.ช.)
พ.ศ. 2508 –  เครื่องราชอิสริยาภรณ์อันมีเกียรติยศยิ่งมงกุฎไทย ชั้นสูงสุด มหาวชิรมงกุฎ (ม.ว.ม.)
พ.ศ. 2547 –  เครื่องราชอิสริยาภรณ์อันเป็นที่สรรเสริญยิ่งดิเรกคุณาภรณ์ ชั้นที่ 2 ทุติยดิเรกคุณาภรณ์ (ท.ภ.)
พ.ศ. 2517 –  เหรียญดุษฎีมาลา เข็มศิลปวิทยา (ร.ด.ม.(ศ)) สาขานิติศาสตร์
พ.ศ. 2485 –  เหรียญช่วยราชการเขตภายใน การรบสงครามอินโดจีน (ช.ร.)
พ.ศ. 2497 –  เหรียญจักรพรรดิมาลา (ร.จ.พ.)
พ.ศ. 2534 –  เหรียญรัตนาภรณ์ รัชกาลที่ 9 ชั้นที่ 2 (ภ.ป.ร.2)
สิริยากร พุกกะเวส

| สิริยากร พุกกะเวส |
| --- | --- |
ชื่อเกิด: สิริยากร พุกกะเวส
ชื่ออื่น: อุ้ม
เกิด: 13 มิถุนายน พ.ศ. 2517 (50 ปี) จังหวัดสมุทรปราการ ประเทศไทย​
คู่สมรส: คริสโตเฟอร์ มาร์ควอร์ท (2554–ปัจจุบัน)
บุตร: 2 คน
อาชีพ: นักแสดง พิธีกร นักเขียน นักข่าว นักธุรกิจ
ปีที่แสดง: พ.ศ. 2537–2551
ผลงานเด่น: อันตรา - สามใบไม่เถา (2538)  ดาวเรือง - ดาวเรือง (2539)  จินตปาตี - จินตปาตี (2540)  เนื้อทอง - อาญารัก (2543)  สะเดา - มนต์รักทรานซิสเตอร์ (2544)  แม่พลอย - สี่แผ่นดิน (2546)
เว็บไซต์: http://www.oomlifestylebook.com
รางวัล
พระสุรัสวดี: นักแสดงนำหญิงยอดเยี่ยม  พ.ศ. 2544 - มนต์รักทรานซิสเตอร์
สุพรรณหงส์: ดาวรุ่งฝ่ายหญิง  พ.ศ. 2542 - โคลนนิ่ง คนก๊อปปี้คน ผู้แสดงนำหญิงยอดเยี่ยม  พ.ศ. 2544 - มนต์รักทรานซิสเตอร์
ชมรมวิจารณ์บันเทิง: นักแสดงนำหญิงยอดเยี่ยม  พ.ศ. 2544 - มนต์รักทรานซิสเตอร์
โทรทัศน์ทองคำ: นักแสดงสนับสนุนหญิงดีเด่น  พ.ศ. 2538 - ร่มฉัตร
สิริยากร พุกกะเวส ชื่อเล่น อุ้ม (เกิด 13 มิถุนายน พ.ศ. 2517) เป็นนักแสดงหญิงชาวไทย เกิดที่จังหวัดสมุทรปราการ ศึกษาระดับอนุบาลที่โรงเรียนอนุบาลสุวิชชา ระดับประถมศึกษาที่โรงเรียนศรีวิทยา ระดับมัธยมศึกษาที่โรงเรียนสายน้ำผึ้ง และจบการศึกษาระดับอุดมศึกษาจากคณะนิเทศศาสตร์ จุฬาลงกรณ์มหาวิทยาลัย เอกด้านโฆษณา ได้รับเกียรตินิยมอันดับ 2 เข้าสู่วงการบันเทิงโดยการชักนำของคุณมยุรฉัตร เหมือนประสิทธิเวช
มีผลงานชิ้นแรกคือโฆษณา แชมพูรีจอยส์  ต่อมาในปี 2538 เป็นที่รู้จักในละครโทรทัศน์เรื่องแรกคือเรื่อง สามใบไม่เถา ต่อมาในปี 2541 ทำธุรกิจร้านอาหาร "Take / A / Seat" สุขุมวิท 19 จนถึงปี 2544 และในปีเดียวกับทำรายการ บ้านอุ้มใน เนชั่น แชนแนล ส่วนทางด้านงานเขียน มีคอลัมน์ "แหงนหน้าเล่า" ในนิตยสาร แพรว กับงานแปลเรื่องแรก "หญิงสาวกับต่างหูมุก" ของสำนักพิมพ์อิมเมจ และยังมีผลงานเขียนและงานแปลอีกหลายเล่ม
ในปี 2546 มีรายออกหนังสือ พ็อกเกตบุ๊ก ชื่อ บ้านอุ้ม vol.1 ฉบับขึ้นบ้านใหม่ ที่มีเนื้อหานำมาจากรายการ บ้านอุ้ม
นอกจากนี้แล้วในปี 2551 ได้ช่วยหาเสียงให้กับ ดร.เกรียงศักดิ์ เจริญวงศ์ศักดิ์ ในการเลือกตั้งผู้ว่าราชการกรุงเทพมหานครในกลางปีเดียวกันด้วย แม้ว่าจะไม่ได้รับการเลือกตั้งก็ตาม
ด้านชีวิตส่วนตัว ปัจจุบันสมรสกับนายคริสโตเฟอร์ มาร์ควอร์ท ครูชาวอเมริกัน ที่พิพิธภัณฑ์บ้านจิม ทอมป์สัน ย่านปทุมวัน เมื่อวันเสาร์ที่ 31 ธันวาคม 2554 ปัจจุบันมีลูกสาว 2 คน คือ ด.ญ.เมตตา มาร์ควอร์ท (เกิด 5 กรกฎาคม 2556) และมีลูกคนที่ 2 เป็นลูกสาวชื่อ ด.ญ.อนีคา โรส มาร์ควอร์ท (ชื่อเล่น : อนีคา) (เกิด 25 เมษายน 2559)
ผลงาน

| ปี พ> ศ | เรื่อง | รับบทเป็น | ออกอากาศ |
| --- | --- | --- | --- |
| 2538 | สามใบไม่เถา | อันตรา สิทธิพัฒน์ (อัน) | ช่อง 3 |
| 2538 | ร่มฉัตร | บังเอิญ | ช่อง 3 |
| 2538 | ร้อยรสบทละคร ตอน วิวาห์ วิวาท |  | ช่อง 3 |
| 2539 | ดาวเรือง | ดาวเรือง (เรือง) | ช่อง 3 |
| 2540 | จินตปาตี | จินตปาตี (เม้า) | ช่อง 3 |
| 2540 | ไม่ย่อท้อมรสุม (ละครสั้น) | อรนิภา | ช่อง 3 |
| 2540 | บ่วงดวงใจ | สรงชล (ปุ้ม) | ช่อง 3 |
| 2542 | เก้าอี้ขาวในห้องแดง | ละเวง | ช่อง 3 |
| 2542 | ตะวันลับฟ้า | สุริยา (ตะวัน) | ช่อง 3 |
| 2543 | อาญารัก | เนื้อทอง (หนูติ๋ว) | ช่อง 3 |
| 2544 | ฉันไม่รอวันนั้น | ภัทริน | ช่อง 3 |
| 2544 | ลูกทาส | คุณน้ำทิพย์ | ช่อง 5 |
| 2546 | สี่แผ่นดิน | แม่พลอย | ช่อง 9 |
| 2547 | เขียวหวาน 2001 | เต็มตรอง | ช่อง 3 |
| 2551 | จิตรประภัสสร | ประภัสสร | ช่อง 3 |
ผลงาน > ละครเวที

| ปี พ> ศ. | เรื่อง | รับบทเป็น |
| --- | --- | --- |
| 2539 | เพ้อคลั่ง |  |
| 2541 | กุหลาบสีเลือด |  |
| 2542 | นางพญางูขาว |  |
ผลงาน > ภาพยนตร์

| ปี พ> ศ. | เรื่อง | รับบทเป็น |
| --- | --- | --- |
| 2542 | โคลนนิ่ง คนก๊อปปี้คน | เมย์ |
| 2544 | มนต์รักทรานซิสเตอร์ | สะเดา |
| 2546 | คืนไร้เงา | บุษบา |
ผลงาน > พิธีกร

รายการไฮไนท์
รายการลุ้นข้ามโลก
รายการสไปซ์
รายการคุยกันวันหยุด กับ วีระ ธีระพัฒน์
รายการที่นี่ประเทศไทย
รายการมอร์นิ่งเฮลธ์คลับ
รายการ บ้านอุ้ม
รายการ จันทร์เจ้าของ
รายการ ฉันจะเป็นชาวนา
ผลงาน > โฆษณา

TAC
Sovil et Titus
แชมพู รีจอยส์ (ชุด เป็นเรื่อง) - TV Ad. (2537)
แปรงสีฟัน ใกล้ชิด. (2538)
Smooth E
Ponds Perfect Results
ผลงาน > งานเพลง

เพลง "รักเพราะรัก" (คู่กับ พล ตัณฑเสถียร) เพลงประกอบละครโทรทัศน์เรื่อง "ฉันไม่รอวันนั้น" ออกอากาศทางไทยทีวีสีช่อง 3 ในปี 2544
เพลง "เขียวหวาน 2001" เพลงประกอบละครโทรทัศน์เรื่อง "เขียวหวาน 2001" ออกอากาศทางไทยทีวีสีช่อง 3 ในปี 2547
เพลง "ฉันรักเธออยู่เหมือนกัน" เพลงประกอบละครโทรทัศน์เรื่อง "เขียวหวาน 2001" ออกอากาศทางไทยทีวีสีช่อง 3 ในปี 2547
เพลง เพียงรัก - (silly fool feat.อุ้ม สิริยากร พุกกะเวส) คอนเสิร์ต silly fool ในวันที่ 21 ธันวาคม 2002 หรือ ปีพ.ศ. 2545
ผลงาน > มิวสิกวิดีโอ

เพลงผิดตรงไหนและฉันมาทำอะไร ชุดเพลงสามัญประจำบ้าน (ธงไชย แมคอินไตย์)
ผลงาน > งานเขียน

สิบห้าเมืองเรื่องเที่ยว ตอน "มีเหตุผลมากมายที่จะทำให้คุณหลงรักทากายาม่า"
หญิงสาวกับต่างหูมุก (งานแปล)
ไปทำไม...เมืองคานส์ (บทความ) หนังสือพิมพ์ คม ชัด ลึก
แหงนหน้าเล่า (รวมเรื่องเล่า)
อาหารสเปนของอุ้ม (เรื่องเล่า 2 ตอนจบ) นิตยสาร แพรว
คอลัมน์ Tale from Um's kitchen นิตยสาร Health & Cuisine (มค. 2546 - ปัจจุบัน)
บ้านอุ้ม vol. 1 ฉบับขึ้นบ้านใหม่
เปลี่ยนชีวิตได้โดยไม่ต้องทำอะไรเลย (งานแปล)
เอมิลีมีหาง (งานแปล)
ผมเรียกเขาว่าเน็กไท I Called Him Necktie (งานแปล)
รางวัล

รางวัลโทรทัศน์ทองคำ ครั้งที่ 10 สาขา นักแสดงสนับสนุนหญิงดีเด่น  จากละครเรื่อง ร่มฉัตร (ช่อง 3)(2538)
รางวัลพระราชทานพระสุรัสวดี ครั้งที่ 23 ประจำปี พ.ศ. 2542 ตุ๊กตาเงินดาวรุ่งฝ่ายหญิงจากภาพยนตร์เรื่อง โคลนนิ่ง คนก๊อปปี้คน
รางวัลภาพยนตร์แห่งชาติ สุพรรณหงส์ ครั้งที่ 11 ประจำปี พ.ศ. 2544 นักแสดงนำหญิงยอดเยี่ยม จาก มนต์รักทรานซิสเตอร์
รางวัลภาพยนตร์ไทย ชมรมวิจารณ์บันเทิง ครั้งที่ 10 พ.ศ. 2544 นักแสดงนำหญิงยอดเยี่ยม จาก มนต์รักทรานซิสเตอร์
รางวัลพระราชทานพระสุรัสวดี ครั้งที่ 26 ประจำปี พ.ศ. 2545 ผู้แสดงนำหญิงยอดเยี่ยม จาก มนต์รักทรานซิสเตอร์
รางวัลแฮมเบอร์เกอร์อวอร์ดส์ ครั้งที่ 1 นักแสดงหญิงยอดเยี่ยม จาก มนต์รักทรานซิสเตอร์
สตาร์เอนเตอร์เทนเมนต์อวอร์ดส 2003 ครั้งที่ 2 รางวัลผู้แสดงสมทบหญิงยอดเยี่ยม จากภาพยนตร์เรื่อง คืนไร้เงา
รางวัลแฮมเบอร์เกอร์อวอร์ดส์ ครั้งที่ 7 นักแสดงหญิงยอดเยี่ยม จาก จิตประภัสสร
กรมกิจการเด็กและเยาวชน

| --- | --- |
Department of Children and Youth
ตราของกรมกิจการเด็กและเยาวชน
ภาพรวมกรม
ก่อตั้ง: 6 มีนาคม พ.ศ. 2558; 9 ปีก่อน (2558-03-06)
กรมก่อนหน้า: สำนักงานส่งเสริมสวัสดิภาพและพิทักษ์เด็ก เยาวชน ผู้ด้อยโอกาส คนพิการ และผู้สูงอายุ
ประเภท: ส่วนราชการ
เขตอำนาจ: ทั่วราชอาณาจักร
สำนักงานใหญ่: 1034 ถนนกรุงเกษม แขวงคลองมหานาค เขตป้อมปราบศัตรูพ่าย กรุงเทพฯ 10100
บุคลากร: 2,183 คน (พ.ศ. 2566)
งบประมาณต่อปี: 18,488,214,400 บาท (พ.ศ. 2568)
ฝ่ายบริหารกรม: อภิญญา ชมภูมาศ, อธิบดี ศิริลักษณ์ มีมาก, รองอธิบดี ภิญญา จำรูญศาสน์, รองอธิบดี
ต้นสังกัดกรม: กระทรวงการพัฒนาสังคมและความมั่นคงของมนุษย์
เว็บไซต์: เว็บไซต์ของกรม
กรมกิจการเด็กและเยาวชน มีภารกิจเกี่ยวกับการส่งเสริมและพัฒนาศักยภาพของเด็กและเยาวชน การคุ้มครองและพิทักษ์สิทธิเด็กและเยาวชน การส่งเสริมสวัสดิการเด็ก เยาวชน และครอบครัว โดยการกำหนด นโยบาย มาตรการ กลไก ส่งเสริมสนับสนุนภาครัฐและภาคเอกชน ติดตามและประเมินผลการดำเนินการตามนโยบายและมาตรการที่กำหนด เพื่อให้เด็กและเยาวชนมีคุณภาพชีวิตที่ดีและมีความมั่นคงในการดำรงชีวิต
ประวัติ

กรมกิจการเด็กและเยาวชน (ดย.) สังกัดกระทรวงการพัฒนาสังคมและความมั่นคงของมนุษย์ (พม.) ได้รับการจัดตั้งขึ้นในวันที่ 6 มีนาคม 2558 ตามพระราชบัญญัติปรับปรุง กระทรวง ทบวง กรม (ฉบับที่ 14) พ.ศ. 2558 ซึ่งเป็นการรวมภารกิจที่เกี่ยวข้องกับกลุ่มเป้าหมายด้านเด็กและเยาวชน จาก 3 หน่วยงานในสังกัด พม. คือ สำนักงานส่งเสริมสวัสดิภาพและพิทักษ์เด็ก เยาวชน ผู้ด้อยโอกาส และผู้สูงอายุ (สท.) กรมพัฒนาสังคมและสวัสดิการ (พส.) และสำนักงานปลัดกระทรวงการพัฒนาสังคมและ ความมั่นคงของมนุษย์ (สป.พม.) และเมื่อวันที่ 6 มีนาคม 2558 กระทรวงการพัฒนาสังคมและความมั่นคงของมนุษย์ได้ปรับเปลี่ยนโครงสร้าง โดยมีการรวบรวมและยกระดับหน่วยงานด้านเด็กและเยาวชนเป็น "กรมกิจการเด็กและเยาวชน"
หน่วยงานในสังกัด

สำนักงานเลขานุการกรม
กองยุทธศาสตร์และแผนงาน
กองส่งเสริมการพัฒนาและสวัสดิการเด็ก เยาวชน และครอบครัว
กองคุ้มครองเด็กและเยาวชน
ศูนย์อำนวยการรับเด็กเป็นบุตรบุญธรรม
กลุ่มพัฒนาระบบบริหาร
กลุ่มตรวจสอบภายใน
ศูนย์ปฏิบัติการโครงการเงินอุดหนุนเพื่อการเลี้ยงดูเด็กแรกเกิด
สถานรองรับเด็ก จำนวน 30 แห่ง (สถานสงเคราะห์เด็ก ศูนย์สงเคราะห์และฝึกเยาวชน สถานแรกรับเด็ก สถานคุ้มครองสวัสดิภาพเด็ก สถานพัฒนาและฟื้นฟูเด็ก และสถาบันเพาะกล้าคุณธรรม)
บ้านพักเด็กและครอบครัวจังหวัด จำนวน 77 แห่ง
สมเด็จพระเจ้ารามราชา

บทความนี้เกี่ยวกับสมเด็จพระเจ้ารามราชา สำหรับพระยารามพระองค์อื่น ดูที่ พระยาราม
| สมเด็จพระเจ้ารามราชา> พระเจ้ากรุงศรีอยุธยา |
| --- | --- |
ครองราชย์: พ.ศ. 1938 - 1952 (14 ปี)
ก่อนหน้า: สมเด็จพระราเมศวร
ถัดไป: สมเด็จพระอินทราชา (ราชวงศ์สุพรรณภูมิ)

พระราชสมภพ: พ.ศ. 1899
สวรรคต: พ.ศ. 1952 (53 พรรษา)
ราชวงศ์: อู่ทอง
พระราชบิดา: สมเด็จพระราเมศวร
สมเด็จพญารามเจ้า หรือ สมเด็จพระรามราชาธิราชเป็นพระมหากษัตริย์ไทยรัชกาลที่ 5 แห่งอาณาจักรอยุธยา รัชกาลสุดท้ายของราชวงศ์อู่ทอง ครองราชย์ระหว่าง พ.ศ. 1938 - 1952 เป็นระยะเวลา 14 ปี
พระราชโอรสในสมเด็จพระราเมศวรและสมาชิกราชวงศ์อู่ทอง พระองค์สืบราชบัลลังก์ต่อจากพระราชบิดาในปี 1938 พระองค์ครองราชย์จนถึงปี 1952 เมื่อพระอินทราชาผู้เป็นพระญาติจากราชวงศ์สุพรรณภูมิโค่นล้มพระองค์ด้วยการรัฐประหาร
พระราชประวัติ

สมเด็จพญารามเจ้า มีพระนามเดิมว่าเจ้าพญาราม เป็นพระราชโอรสในสมเด็จพระราเมศวร ครองราชสมบัติต่อจากสมเด็จพระราชบิดาที่เสด็จสวรรคตในปี พ.ศ. 1938 ขณะมีพระชนมายุได้ประมาณ 21 พรรษา
ในรัชสมัยของพระองค์ กรุงศรีอยุธยาเป็นปกติสุข มีการเจริญสัมพันธไมตรีกับจักรวรรดิต้าหมิงตั้งแต่ปี พ.ศ. 1940 ทำให้อยุธยาเริ่มรับอิทธิพลจากจีนทั้งทางค้า การเมือง วัฒนธรรม และกฎหมาย ด้านความมั่นคงก็โปรดให้ยกทัพไปตีอาณาจักรล้านนาและอาณาจักรสุโขทัย แต่ไม่สำเร็จ
พระราชพงศาวดารกรุงเก่า ฉบับหลวงประเสริฐอักษรนิติ์ ระบุว่าในปี พ.ศ. 1952 สมเด็จพญารามเจ้าพิโรธเจ้าเสนาบดีถึงกับรับสั่งให้จับกุม แต่เจ้าเสนาบดีหนีรอดไปอยู่ฟากปท่าคูจาม แล้วกราบทูลเชิญสมเด็จพระอินทราชาผู้ครองเมืองสุพรรณบุรี (สังคีติยวงศ์ระบุว่าเป็นพระเจ้าลุงของพระเจ้ารามราชา) ว่าจะยึดกรุงศรีอยุธยาถวาย เมื่อสมเด็จพระอินทราชาเสด็จถึง เจ้าเสนาบดีก็เข้าปล้นพระนครศรีอยุธยาได้ แล้วทูลเชิญสมเด็จพระอินทราชาขึ้นเสวยราชสมบัติ ส่วนสมเด็จพญารามเจ้าโปรดให้ไปกินเมืองปท่าคูจาม แต่สังคีติยวงศ์ระบุว่าถูกสำเร็จโทษ
ดูเพิ่ม

รายพระนามพระมหากษัตริย์ไทย
| ก่อนหน้า |  | สมเด็จพระเจ้ารามราชา |  | ถัดไป |
| --- | --- | --- | --- | --- |
| สมเด็จพระราเมศวร (ครั้งที่ 2) (ราชวงศ์อู่ทอง) (พ.ศ. 1931 - พ.ศ. 1938) |  |   พระเจ้ากรุงศรีอยุธยา (ราชวงศ์อู่ทอง)   (พ.ศ. 1938 - 1952) |  | สมเด็จพระอินทราชา (ราชวงศ์สุพรรณภูมิ) (พ.ศ. 1952 - 1967) |
​
วัดพระธาตุ (จังหวัดกำแพงเพชร)

| วัดพระธาตุ |
| --- | --- |

ข้อมูลทั่วไป
ประเภท: วัดร้าง
สถาปัตยกรรม: ศิลปะสุโขทัยสกุลช่างเมืองกำแพงเพชร
เมือง: ตั้งอยู่ที่อุทยานประวัติศาสตร์กำแพงเพชร ในตำบลในเมือง อำเภอเมืองกำแพงเพชร จังหวัดกำแพงเพชร
ประเทศ: ประเทศไทย
วัดพระธาตุ เป็นโบราณสถานร้างตั้งอยู่กลางเมืองโบราณกำแพงเพชร อุทยานประวัติศาสตร์กำแพงเพชร ในตำบลในเมือง อำเภอเมืองกำแพงเพชร จังหวัดกำแพงเพชร ระหว่างถนนราชดำเนิน 2 กับซอยปิ่นดำริห์ ทางตะวันออกของวัดพระแก้วในเขตเทศบาลเมืองกำแพงเพชร แผนผังบริเวณวัดเป็นรูปสี่เหลี่ยมผืนผ้า มีลักษณะคล้ายแผนผังของวัดสระศรีที่เมืองสุโขทัยเก่า กำแพงวัดก่อด้วยศิลาแลงปนอิฐ
วัดพระธาตุเป็นวัดหลวงโบราณประจำเมืองกำแพงเพชร รูปแบบสถาปัตยกรรมสกุลช่างเมืองกำแพงเพชร สันนิษฐานว่าสร้างขึ้นภายหลังวัดพระแก้ว
สิ่งก่อสร้างประกอบด้วยวิหารเหลือเฉพาะส่วนฐานที่ก่อด้วยศิลาแลง ข้างบนฐานปรากฏโคนเสาสีเหลี่ยมอยู่หลายต้น ด้านหลังวิหารเป็นเจดีย์ประธานลักษณะแบบทรงระฆังก่ออิฐสภาพค่อนข้างสมบูรณ์ มีระเบียงคดรูปสี่เหลี่ยมผืนผ้าล้อมรอบเจดีย์ประธาน ระเบียงคดจะเชื่อมต่อกับฐานวิหาร ส่วนท้ายของวิหารล้ำเข้ามาอยู่ในระเบียงคด ด้านหน้าฐานวิหารมีเจดีย์รายทรงระฆังก่อด้วยอิฐ 2 องค์ และประตูซุ้มยอด เป็นประตูทางเข้าออกวัด ตั้งอยู่ด้านหน้าวิหาร ก่อด้วยศิลาแลง
เศรษฐกิจลาว

ตลาดสดในหลวงพระบาง
เศรษฐกิจของประเทศลาวเจริญเติบโตขึ้นอย่างรวดเร็วโดยรัฐบาลลดการควบคุมจากส่วนกลางและกระตุ้นการลงทุนของเอกชนตั้งแต่ พ.ศ. 2529 ลาวเป็นประเทศที่ผลิตพลังงานและส่งไปขายให้จีน เวียดนาม และไทยแม้จะยังเป็นประเทศที่ยากจนที่สุดในเอเชียตะวันออกเฉียงใต้